Οι **σταγόνες σοκολάτας** ή **δάκρυα σοκολάτας** είναι μικρά κομμάτια ζαχαρούχου σοκολάτας, που χρησιμοποιούνται ως συστατικό σε διάφορα επιδόρπια (ιδίως σε μπισκότα σοκολάτας και μάφιν), σε μείγματα δημητριακών και σε άλλα τρόφιμα. Συνήθως έχουν σχήμα σταγόνας με επίπεδη κυκλική βάση, αν και υπάρχουν και άλλες μορφές. Διατίθενται σε διάφορα μεγέθη, συνήθως μικρότερα από 10 χιλιοστά σε διάμετρο.

Προέλευση
---------

Οι σταγόνες σοκολάτας δημιουργήθηκαν με την εφεύρεση των μπισκότων κομματάκια σοκολάτας το 1937 όταν η Ρουθ Γκρέιβς Γουέικφιλντ στο Γουίτμαν της Μασαχουσέτης πρόσθεσε κομμένα κομμάτια ημίγλυκης σοκολάτας Nestlé σε μια συνταγή μπισκότων. Τα μπισκότα είχαν τεράστια επιτυχία και η Γουέικφιλντ κατέληξε σε συμφωνία με τη Nestlé το 1939, για να προσθέσει τη συνταγή της στη συσκευασία της σοκολάτας με αντάλλαγμα δωρεάν σοκολάτα εφ' όρου ζωής. Αρχικά, η Nestlé συμπεριελάμβανε και ένα μικρό εργαλείο κοπής στις συσκευασίες με τις πλάκες της σοκολάτας. Το 1941, η Nestlé και τουλάχιστον ένας ανταγωνιστής της άρχισαν να πωλούν τη σοκολάτα σε μορφή σταγόνων.

Είδη
----

Αρχικά, τα κομματάκια σοκολάτας ήταν φτιαγμένα από ημίγλυκη σοκολάτα, αλλά σήμερα υπάρχουν πολλές γεύσεις. Κάποιες από αυτές είναι γλυκόπικρη σοκολάτα, φυστικοβούτυρο, καραμέλα βουτύρου, σοκολάτα με μέντα, λευκή σοκολάτα, μαύρη σοκολάτα και σοκολάτα γάλακτος.

Χρήσεις
-------

 Σταγόνες σοκολάτας σε μπισκότο
Οι σταγόνες σοκολάτας μπορούν να χρησιμοποιηθούν σε μπισκότα, τηγανίτες, βάφλες, κέικ, πουτίγκες, μάφιν, κρέπες, πίτες, ρόφημα σοκολάτας και διάφορα αρτοσκευάσματα. Βρίσκονται επίσης σε πολλά τυποποιημένα τρόφιμα, όπως μπάρες γκρανόλα, παγωτά, και μείγματα δημητριακών.

### Λιώσιμο

Οι σταγόνες σοκολάτας μπορούν επίσης να λιωθούν και να χρησιμοποιηθούν σε σάλτσες και άλλες συνταγές. Οι σταγόνες λιώνουν καλύτερα σε θερμοκρασίες μεταξύ 40 και 45 °C. Η διαδικασία τήξης ξεκινά στους 32 °C, όταν το βούτυρο κακάο αρχίσει να λιώνει σε σταγόνες. Η θερμοκρασία μαγειρέματος δεν πρέπει ποτέ να υπερβαίνει τους 46 °C για τη σοκολάτα γάλακτος και τη λευκή σοκολάτα και τους 49 °C για τη μαύρη σοκολάτα, αλλιώς η σοκολάτα θα καεί.

Διαθεσιμότητα
-------------

Οι σταγόνες σοκολάτας είναι δημοφιλές συστατικό ζαχαροπλαστικής στις Ηνωμένες Πολιτείες αλλά και στην Ευρώπη. Με καταγωγή από τις ΗΠΑ, το μπισκότο με σταγόνες σοκολάτας είναι ευρέως διαθέσιμο σε πολλά μέρη του κόσμου. Η Nestlé και η Hershey Company είναι γνωστές εταιρείες ου παρασκευάζουν σταγόνες σοκολάτας.

Παραπομπές
----------

1. ↑  «Toll House Cookie History - Invention of Toll House Cookies». *www.ideafinder.com*. Αρχειοθετήθηκε από το πρωτότυπο στις 17 Μαρτίου 2009. Ανακτήθηκε στις 12 Ιουνίου 2018.
2. ↑  «NESTLÉ® TOLL HOUSE® Semi-Sweet Morsels Celebrates 75th Anniversary» (στα Αγγλικά). Ανακτήθηκε στις 12 Ιουνίου 2018.
3. ↑  «Chocolate-Chip-Cookies». *www.newenglandrecipes.org*. Ανακτήθηκε στις 13 Ιανουαρίου 2024.
4. ↑  «A Brief History of the Chocolate Chip». Mental Floss. Ανακτήθηκε στις 12 Ιουνίου 2018.
5. ↑  Frost, Diana June; Adhikari, Koushik; Lewis, Douglas S. (January 29, 2011). «Effect of barley flour on the physical and sensory characteristics of chocolate chip cookies». *Journal of Food Science and Technology* (Springer Science and Business Media LLC) **48** (5): 569–576. doi:10.1007/s13197-010-0179-x. ISSN 0022-1155. PMID 23572789.
6. ↑  Szogyi, A. (1997). *Chocolate: Food of the Gods*. Contributions in intercultural and comparative studies. Greenwood Press. σελ. 137. ISBN 978-0-313-30506-1. Ανακτήθηκε στις 24 Απριλίου 2020.